"Палячи" на бургаска сцена – въздейственост и класа | Държавна Опера Бургас
11 февруари 2020	"Палячи" на бургаска сцена – въздейственост и класа Силен емоционален спектакъл, наситен с послания, тази вечер в Зала Опера
Тази вечер Зала Опера бе наелектризирана от силни страсти, представени по драматичен, вълнуващ и въздействащ начин от солистите на Бургаската опера: Нона Кръстникова, Даниел Дамянов, Александър Крунев, Йордан Христозов и Яни Николов – направил своя блестящ дебют, хора и оркестъра на Държавна опера – Бургас, под диригентската палка на Цанислав Петков.
Динамика в отношенията, емоционални пропадания, ревност, страдание, изменчиви чувства, трагизъм, отмъщение – всичко това беше осезаемо тази вечер в спектакъла "Палячи" по музика на Руджиеро Леонкавало. Нона Кръстникова изгради своя образ на Неда /Коломбина/ с психологическа нюансираност, интелигентно присъствие и вникване в характерологията на една силна жена, позволила си да покаже своята слабост чрез уязвимостта на чувствата си. Ярки и запомнящи се бяха и образите, изградени от Даниел Дамянов /Канио/ Александър Крунев /Тонио/, Йордан Христозов /Силвио/ и Яни Николов Беппе /Арлекин/. Всеки един от образите беше разгързнат в параметъра на емоционалния взаимообмен между участващите в драматичната завръзка с трагичен край, а гласовете на солистите умело се вплитаха в цялостно звучене, носещо тръпката и енергийния заряд на една истинска драма.
Изключително красивите арии и музикални мотиви на Леонкавало, в изпълнение на солистите, хора и оркестъра на Държавна опера – Бургас, бяха посрещани от публиката с емоционалния резонанс на интелигентна съпричастност с посланията на изкуството.
Синхронът между музика, сюжет, драматургия, сценично присъствие, емоционална наситеност на образите, взаимодействието между героите – белязано с трагиката на изменчивите чувства, водещи до драматични сблъсъци и разлом на отношенията, беше налице. Много добри отзиви заслужават хоровият състав и оркестрантите на Държавна опера – Бургас, водени от диригента Цанислав Петков, който, въпреки крехкостта на фактическата си възраст, показва неочаквана зрялост и задълбочен подход в интерпретацията на подобни знакови творби в оперното изкуство.
Режисурата на постановката, отличаваща се с дълбок психологизъм и мрачна обреченост на изградените образи, е проф. Павел Герджиков. Диригент на артистичния състав на хора към Бургаската опера е Невена Михайлова. Художник на постановката – Иван Попов, помощник-режисьор – Лина Пеева, концертмайстор – Йордан Ковачев.